Lukuaika noin 1 min

Kaksi entistä sähköautoyhtiö Teslan johtajaa aikoo Financial Timesin mukaan perustaa Euroopan ensimmäisen suuren akkutehtaan, jolla se yrittää kilpailla Aasiasta tulevien valmistajien kanssa. Nyt ne hallitsevat kuumana käyvää kisaa sähköautojen energialähteiden markkinoilla.

Hankkeesta kertoi tiistaina FT:lle ruotsalainen, Teslan entinen toimitusketjujohtaja Peter Carlsson. Hän erosi Teslan palveluksesta vuonna 2015.

Hankkeen arvo olisi neljä miljardia dollaria, noin 3,8 miljardia euroa.

Tehdas tulisi toistaiseksi tarkemmin määrittelemättömään Pohjoismaahan. Akkuihin tarvittavat metallit louhittaisiin paikan päältä.

Muun muassa Vaasan seutu on havitellut Teslan tehdasta juuri niillä perusteilla, että alueella riittää akkumetalleja.

”Jos kukaan ei tee mitään, Euroopassa tulee täysin riippuvainen aasialaisten toimitusketjusta. Euroopalla on mahdollisuus toimia energiariippumattomuuden puolesta. Se on nyt tai ei koskaan”, Carlsson sanoo.

Yhtiön nimi on Northvolt. Carlsson on sen toimitusjohtaja ja perustaja. Yhtiö aikoo alkaa valmistaa litiumioniakkuja vuonna 2020. Tavoitteena on 32 gigawattitunnin (GWh) vuosituotanto vuoteen 2023 mennessä.

Etenkin japanilaiset, eteläkorealaiset ja kiinalaiset yritykset hallitsevat nyt akkujen tuotantoa. Akut ovat autojen keskeisin komponentti.

Samaan aikaan yhdysvaltalainen Tesla ja japanilainen Panasonic rakentavat yhdessä 35 gigawattitunnin tehtaasta Nevadaan.

Northvolt-hankkeen toinen puuhamies on Teslan entinen operatiivinen johtaja Paolo Cerruti. Hänen mukaansa aasialaisilla yrityksillä ei ole ”rakenteellista etua”. Niiden valta-asema perustuu pitkälti yhtiöiden historialliseen vahvuuteen kulutuselektroniikassa.

"Tehtaissa on kyse automatisoidusta prosessista. Siellä ei tarvita halpatyövoimaa, vaan koulutettuja insinöörejä."

"Energia on hyvin tärkeä osa kustannuksia. Euroopan täytyy tehdä jotain", Cerruti sanoo.